રાજ્યોત્સવ મેળા મેદાન ખાતે છત્તીસગઢ રાજ્યોત્સવ – ૨૦૧૬માં પ્રધાનમંત્રીના સંબોધનનો મૂળપાઠ

મંચ પર ઉપસ્થિત છત્તીસગઢના રાજ્યપાલ શ્રીમાન બલરામ દાસજી ટંડન, છત્તીસગઢના જનપ્રિય મુખ્યમંત્રી ડૉ. રમણ સિંહજી, કેન્દ્રમાં મંત્રી પરિષદના મારા સાથી શ્રીમાન વિષ્ણુ દેવજી, છત્તીસગઢ વિધાનસભાના અધ્યક્ષ શ્રીમાન ગૌરીશંકર અગ્રવાલજી, છત્તીસગઢ સરકારના તમામ મંત્રીશ્રીઓ, સાંસદ શ્રી રમેશજી, મંચ પર ઉપસ્થિત તમામ મહાનુભાવો અને વિશાળ સંખ્યામાં પધારેલા છત્તીસગઢના મારા વ્હાલા ભાઈઓ અને બહેનો. હજુ તો દેશ દિવાળીના તહેવારમાં ડૂબેલો છે. બધી બાજુ દિવાળી ઉજવાઈ રહી છે અને આવા સમયે મને છત્તીસગઢ આવવાનો મોકો મળ્યો છે. હું આપ સૌને દિવાળીના આ પાવન પર્વની ખુબ ખુબ શુભેચ્છાઓ પાઠવું છું. આજે મારું એક વિશેષ સૌભાગ્ય છે, જયારે માતાઓ અને બહેનો આશીર્વાદ આપે છે ત્યારે તમારી કામ કરવાની શક્તિ અનેકગણી વધી જાય છે. આજે સમગ્ર છત્તીસગઢમાંથી ભાઈબીજના આ તહેવાર પર લાખોની સંખ્યામાં બહેનોએ આવીને મને આશીર્વાદ આપ્યા છે. ખાસ કરીને મારી આદિવાસી બહેનોએ મને આશીર્વાદ આપ્યા છે. હું આ બધી બહેનોને નમન કરું છું. અને હું તમને વિશ્વાસ અપાવું છું કે તમારો આ ભાઈમાં ભારતીયોના કલ્યાણ માટે, સવા સો કરોડ દેશવાસીઓની ભલાઈ માટે તમારા આશીર્વાદથી કાર્ય કરવામાં કોઈ કમી નહી રેહવા દે. આજે છત્તીસગઢના આપણા રાજ્યપાલ આપણા સૌના વરિષ્ઠ નેતા શ્રીમાન બલરામ દાસજીનો પણ જન્મદિવસ છે. હું તેમને ખુબ ખુબ શુભેચ્છાઓ પાઠવું છું. અને આજે એક એવો મહત્વપૂર્ણ દિવસ છે, જેના માટે આપણે ભારતના પૂર્વ પ્રધાનમંત્રી અટલ બિહારી વાજપેયીજીનો જેટલો આભાર માનીએ એટલો ઓછો છે. આજે સમગ્ર છત્તીસગઢ તરફથી, સમગ્ર મધ્યપ્રદેશ તરફથી, સમગ્ર ઉત્તરપ્રદેશ તરફથી, સમગ્ર ઉત્તરાખંડ તરફથી, સમગ્ર બિહાર તરફથી, સમગ્ર ઝારખંડ તરફથી આપણે સૌ અટલ બિહારી વાજપેયીજીનો આભાર માનીએ છીએ. તેમને અભિનંદન પાઠવીએ છીએ કે તેમણે છત્તીસગઢનું નિર્માણ કર્યું. કોઈપણ રાજ્યની રચના આટલી શાંતિપૂર્ણ રીતે થાય, પ્રેમભર્યા વાતાવરણમાં થાય, પોતાપણાની ભાવના હોય અને વધુ તાકાત આપે એવી રીતે થાય, આવનારી દરેક પેઢી છત્તીસગઢનું નિર્માણ હોય, ઝારખંડનું નિર્માણ હોય, ઉત્તરાખંડનું નિર્માણ હોય, દીર્ઘ દ્રષ્ટિ વડે બધાને સાથે લઈને બધાનું સમાધાન કરતા લોશાહી પરંપરાઓ અને મર્યાદાઓનું પાલન કરતા રાજ્યની રચના કઈ રીતે કરી શકાય તેનું વાજપેયીજીએ ખુબ મોટું ઉદાહરણ પ્રસ્તુત કર્યું છે. નહિતર આપણે જાણીએ છીએ. આપણા દેશમાં રાજ્યના નિર્માણથી કેવી કેવી કટુતા ઊભી થઇ છે. કેવો વિખવાદ ઊભો થયો છે. અલગ રાજ્ય બનીને વિકાસની યાત્રાને બદલે જો સાચી રીતે કામ ના થાય તો હંમેશા – હંમેશા વેર ભાવના બીજ ઉછર્યા કરે છે. આપણે નસીબદાર છીએ કે વાજપેયી જેવા મહાન નેતાએ આપણને છત્તીસગઢ આપ્યું. કોણે વિચાર્યું હતું કે ૧૬ વર્ષ પેહલા જયારે છત્તીસગઢ બન્યું, કોણે વિચાર્યુ હતું કે હિન્દુસ્તાનના રાજ્યોની વિકાસની યાત્રામાં આ આદિવાસી વિસ્તારવાળો નક્સલ પ્રભાવી વિસ્તાર પણ હિન્દુસ્તાનના વિકસિત રાજ્યોની સાથે ટક્કર લેશે અને વિકાસના મુદ્દે આગળ વધશે. ૧૩ વર્ષ સુધી ડૉ. રમણ સિંહજીને સેવા કરવાનો અવસર મળ્યો છે. અને અમારા લોકોનો મંત્ર રહ્યો છે વિકાસનો. દેશની તમામ સમસ્યાઓનું સમાધાન માત્ર અને માત્ર એક જ રસ્તે થઇ શકે છે- અને એ રસ્તો છે વિકાસનો. અમને જ્યાં જ્યાં સેવા કરવાનો મોકો મળ્યો છે તે બધા જ રાજ્યોમાં અને વર્તમાનમાં ભારત સરકારમાં અમે વિકાસના પથ પર આગળ વધવા માટે સંપૂર્ણ સમર્પિત ભાવથી પ્રયત્ન કરી રહ્યા છીએ. આજે મારું એ પણ સદભાગ્ય છે કે આપણા સૌના માર્ગદર્શક જેમના ચિંતનની આધારશીલા પર તેમના ચિંતનના પ્રકાશમાં અમે અમારી નીતિઓ બનાવી રહ્યા છીએ, રણનીતિ તૈયાર કરી રહ્યા છીએ અને સમાજના છેક છેવાડે બેઠેલા માણસના કલ્યાણ માટે અમે પવિત્ર ભાવથી, સેવા ભાવથી પોતાની જાતને હોમી રહ્યા છીએ તેવા અમારા પ્રેરણા પુરુષ પંડિત દીનદયાળ ઉપાધ્યાયજી જેમની જન્મશતાબ્દીનું આ વર્ષ છે. અને અમે પંડિત દીનદયાળ ઉપાધ્યાયજીની જન્મશતાબ્દીના વર્ષને ગરીબ કલ્યાણ વર્ષના રૂપમાં વર્ષ ભર સરકારો, સમાજ, સ્વૈચ્છિક સંગઠનો, ગરીબોના કલ્યાણના કાર્યક્રમો પર પોતાનો સમય કેન્દ્રીત કરીએ. આજે તે મહાપુરુષ પંડિત દીનદયાળ ઉપાધ્યાયજીની પ્રતિમાનું લોકાર્પણ કરવાનું સદભાગ્ય મને મળ્યું છે. અને જનપદથી લઇ રાજપથ સુધી એક આત્મપથનું પણ. જો પંડિત દીનદયાળ ઉપાધ્યાયજીના ચિંતનનો એક પરિચય એક જ શબ્દમાં કરવો હોય તો તે છે એકાત્મતા, તે એકાત્મ પથનું નિર્માણ કર્યું છે. હું આજે સવારે જ્યારથી આવ્યો છું દરેક જગ્યાએ જઈને યોજનાઓને જોઈ રહ્યો છું. અનેક મનને પ્રભાવિત કરનારી યોજનાઓની રચના થઇ છે. નિર્માણ કાર્ય શ્રેષ્ઠ રીતે થયું છે અને આજે નહીં પણ જયારે ૫૦ વર્ષ બાદ કોઈ છત્તીસગઢ આવશે, નવું રાયપુર જોશે, એકાત્મ પથ જોશે તો તેને લાગશે કે હિન્દુસ્તાનનું એક નાનકડું રાજ્ય પણ કેવી કમાલ કરી શકે છે. આદિવાસી વિસ્તાર પણ કેવી નવી રોનક લાવી શકે છે. તેના સંદેશનો પણ આજે એક રીતે શિલાન્યાસ થયો છે. આ ૨૧મી સદી છત્તીસગઢમાં આજે જે પાયો નંખાઈ રહ્યો છે આજે જે યોજનાઓને આગળ વધારાઈ રહી છે. ગરીબથી ગરીબ લોકોના કલ્યાણના કાર્યો પર ભર મુકાઈ રહ્યો છે.